《上下驿矶》
宋代·陈造

湖阴数里间，山麓矻两矶。
矶麓突江出，禹功不及施。
千古妨行舟，死生系毫厘。
我昔步矶上，雨歇暑气微。
惊湍下百尺，怒势轰千鼙。
尚忧坤轴动，无怪沙岸欹。
蛰龙渠得安，过鸟翅欲垂。
头眩胆为掉，坐叹舟上儿。
壮哉天下险，奸轨容抵巇。
如身护风寒，要地此几希。
今来岁华暮，去舟良坦夷。
人言水进退，寒暑分盛衰。
古来设险守，亦有可易时。
函谷与剑阁，秦汉尝用之。
人轻地亡重，正烦折箠笞。
恃险无兴国，兴国须藩篱。
帝王所取重，文武各攸司。
险易倏变改，即矶余可推。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。